CELEX: 32014R0559
Language: lt
Date: 2014-05-06 00:00:00
Title: 2014 m. gegužės 6 d. Tarybos reglamentas (ES) Nr. 559/2014, kuriuo įsteigiama II kuro elementų ir vandenilio bendroji įmonė  Tekstas svarbus EEE

7.6.2014   
            
            
               LT
            
            
               Europos Sąjungos oficialusis leidinys
            
            
               L 169/108
            
         TARYBOS REGLAMENTAS (ES) Nr. 559/2014
   2014 m. gegužės 6 d.
   kuriuo įsteigiama II kuro elementų ir vandenilio bendroji įmonė
   (Tekstas svarbus EEE)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 187 straipsnį ir 188 straipsnio pirmą pastraipą,
   atsižvelgdama į Europos Komisijos pasiūlymą,
   atsižvelgdama į Europos Parlamento nuomonę,
   atsižvelgdama į Europos Ekonomikos ir socialinių reikalų komiteto nuomonę (1),
   kadangi:
   
               (1)
            
            
               viešojo ir privačiojo sektorių partnerystės kaip jungtinės technologijų iniciatyvos pirmą kartą buvo numatytos Europos Parlamento ir Tarybos sprendime Nr. 1982/2006/EB (2);
            
         
               (2)
            
            
               Tarybos sprendime 2006/971/EB (3), nustatytos konkrečios remtinos viešojo ir privačiojo sektorių partnerystės, įskaitant viešojo ir privačiojo sektorių partnerystę konkrečioje kuro elementų ir vandenilio jungtinės technologijų iniciatyvos srityje;
            
         
               (3)
            
            
               Komisijos komunikatas „2020 m. Europa. Pažangaus, tvaraus ir integracinio augimo strategija“ (strategija „Europa 2020“) pabrėžiamas poreikis sudaryti palankias sąlygas investicijoms į žinias ir inovacijas, kad Sąjungoje būtų pasiektas pažangus, tvarus ir integracinis augimas. Strategiją „Europa 2020“ patvirtino ir Europos Parlamentas, ir Taryba;
            
         
               (4)
            
            
               Europos Parlamento ir Tarybos reglamento (ES) Nr. 1291/2013 (4) (programa „Horizontas 2020“), tikslas – padaryti didesnį poveikį moksliniams tyrimams ir inovacijoms sujungiant programos „Horizontas 2020“ ir privačiojo sektoriaus lėšas ir įgyvendinant viešojo ir privačiojo sektorių partnerystes pagrindinėse srityse, kuriose moksliniai tyrimai ir inovacijos gali padėti siekti platesnių Sąjungos konkurencingumo tikslų, pritraukti privačių investicijų ir padėti spręsti visuomenės uždavinius. Tos partnerystės turėtų būti grindžiamos ilgalaikiu įsipareigojimu, įskaitant subalansuotą visų partnerių įnašą, turėtų būti atskaitingos už savo tikslų pasiekimą ir turėtų būti suderintos su Sąjungos strateginiais tikslais, susijusiais su moksliniais tyrimais, technologine plėtra ir inovacijomis. Pagal reglamentą (ES) Nr. 1291/2013 tų viešojo ir privačiojo sektorių partnerysčių valdymas ir veikimas turėtų būti atviras, skaidrus, veiksmingas ir efektyvus ir suteikti galimybę dalyvauti įvairiems suinteresuotiesiems subjektams, vykdantiems veiklą savo konkrečioje srityje. Sąjunga gali dalyvauti tose partnerystėse mokėdama finansinius įnašus bendrosioms įmonėms, įsteigtoms pagal Sprendimą Nr. 1982/2006/EB remiantis Sutarties dėl Europos Sąjungos veikimo (SESV) 187 straipsniu;
            
         
               (5)
            
            
               kaip numatyta Reglamente (ES) Nr. 1291/2013 ir Tarybos sprendime 2013/743/ES (5), pagal Sprendimą (ES) Nr. 1982/2006/EB įsteigtoms bendrosioms įmonėms turėtų būti toliau teikiama parama Sprendime 2013/743/ES nustatytomis sąlygomis;
            
         
               (6)
            
            
               Tarybos reglamentu (EB) Nr. 521/2008 (6), įsteigta Kuro elementų ir vandenilio bendroji įmonė pademonstravo vandenilio, kaip energijos nešiklio, ir kuro elementų, kaip energijos keitiklių, potencialą suteikti galimybių kurti švarias sistemas, kurios mažintų išmetamų teršalų kiekį, didintų energetinį saugumą ir skatintų ekonomiką. Atlikus Kuro elementų ir vandenilio bendrosios įmonės tarpinį vertinimą, išdėstytą Komisijos komunikate Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Mokslinių tyrimų ir inovacijų partnerystės“, paaiškėjo, kad bendroji įmonė tapo platforma kuriant stiprią partnerystę, padedant pritraukti viešojo ir privačiojo sektorių lėšas ir aktyviam pramonės, ypač MVĮ, dalyvavimui. Naujuose tiksluose atsižvelgta ir į to vertinimo rekomendaciją intensyvinti su vandenilio gamyba, saugojimu ir skirstymu susijusią veiklą. Todėl bendrosios įmonės mokslinių tyrimų sritis turėtų būtų toliau remiama siekiant sukurti rinkai pateikti tinkamą švarių, efektyvių ir įperkamų sprendimų kompleksą;
            
         
               (7)
            
            
               tuo tikslu turėtų būti įsteigta nauja bendroji įmonė siekiant įgyvendinti kuro elementų ir vandenilio jungtinę technologijų iniciatyvą (toliau – II kuro elementų ir vandenilio bendroji įmonė), kuri pakeistų ir perimtų kuro elementų ir vandenilio bendrąją įmonę;
            
         
               (8)
            
            
               toliau teikiant paramą kuro elementų ir vandenilio mokslinių tyrimų programai reikėtų atsižvelgti į Kuro elementų ir vandenilio bendrosios įmonės veikimo patirtį, įskaitant Komisijos pirmojo tarpinio vertinimo ir suinteresuotųjų subjektų rekomendacijų rezultatus. Ta tolimesnė parama turėtų būti įgyvendinama naudojant labiau paskirtį atitinkančias struktūrą ir taisykles, siekiant padidinti veiksmingumą ir užtikrinti supaprastinimą. Tuo tikslu II kuro elementų ir vandenilio bendroji įmonė turėtų priimti jos poreikius atitinkančias finansines taisykles, laikydamasi Europos Parlamento ir Tarybos reglamento (ES, Euratomas) Nr. 966/2012 (7);
            
         
               (9)
            
            
               kiti nei Sąjunga Kuro elementų ir vandenilio bendrosios įmonės nariai raštu sutiko, kad Kuro elementų ir vandenilio bendrosios įmonės veiklos srities mokslinių tyrimų veikla būtų vykdoma pasitelkiant viešojo ir privačiojo sektorių partnerystę labiau atitinkančią struktūrą. Tikslinga, kad kiti nei Sąjunga II kuro elementų ir vandenilio bendrosios įmonės nariai patvirtinimo raštu įsipareigotų laikytis šio reglamento priede pateiktų įstatų;
            
         
               (10)
            
            
               siekdama tikslų II kuro elementų ir vandenilio bendroji įmonė turėtų teikti finansinę paramą dalyviams daugiausia dotacijomis, paskelbus atvirus konkursinius kvietimus teikti pasiūlymus;
            
         
               (11)
            
            
               kitų nei Sąjunga narių ir juos sudarančių arba su jais susijusių subjektų įnašai neturėtų būti skiriami tik II kuro elementų ir vandenilio bendrosios įmonės administracinėms sąnaudoms padengti ir bendram finansavimui, kurio reikia siekiant įgyvendinti mokslinių tyrimų ir inovacijų veiksmus, kuriuos remia II kuro elementų ir vandenilio bendroji įmonė; jų įnašai taip pat turėtų apimti papildomą veiklą, kurios turi imtis kiti nei Sąjunga nariai arba juos sudarantys ar su jais susiję subjektai, kaip numatyta papildomos veiklos plane. Siekiant tinkamai suvokti sverto poveikį, ta papildoma veikla turėtų būti įnašai į platesnę kuro elementų ir vandenilio jungtinę technologijų iniciatyvą;
            
         
               (12)
            
            
               bet kuri finansavimo reikalavimus atitinkanti įstaiga gali tapti atrinktų projektų dalyve arba koordinatore. Atsižvelgiant į konkrečius politinius reikalavimus arba į darbo plane nustatytų veiksmų pobūdį ir tikslą gali būti reikalaujama, kad dalyviai būtų kitus nei Sąjunga narius sudarantys subjektai, laikantis Europos Parlamento ir Tarybos reglamento (ES) Nr. 1290/2013 (8);
            
         
               (13)
            
            
               atsižvelgiant į kuro elementų ir vandenilio sektoriaus ypatumus, visų pirma į tai, kad šis sektorius – dar tebesiformuojantis sektorius, kuriame investicijų grąža dar nėra aiški, o pagrindinė jo teikiama nauda – visuomeninio pobūdžio, pateisinama tai, kad Sąjungos įnašas yra didesnis už įnašą, kurį skiria kiti nei Sąjunga nariai. Siekiant paskatinti platesnį grupių, kurios yra II kuro elementų ir vandenilio bendrosios įmonės narės, atstovavimą ir paremti naujų sudarančių subjektų dalyvavimą jungtinių technologijų iniciatyvoje, Sąjungos įnašas turėtų būti skiriamas dviem dalimis, o antroji įnašo dalis turėtų priklausyti nuo papildomų įsipareigojimų, kuriuos, visų pirma, prisiimtų nauji nares sudarantys subjektai;
            
         
               (14)
            
            
               vertinant bendrą kuro elementų ir vandenilio jungtinės technologijų iniciatyvos poveikį, bus atsižvelgta į visų kitų nei Sąjunga juridinių asmenų, prisidedančių prie kuro elementų ir vandenilio jungtinės technologijų iniciatyvos tikslų, investicijas. Pasirašant susitarimus dėl dotacijų turėtų būti deklaruotos visų juridinių subjektų patirtos sąnaudos, susijusios su II kuro elementų ir vandenilio darbo plane nenumatyta papildoma veikla, kuria prisidedama prie Kuro elementų ir vandenilio bendrosios įmonės tikslų. Bendra šių investicijų į Kuro elementų ir vandenilio jungtinę technologijų iniciatyvą suma turėtų siekti bent 665 000 000 EUR;
            
         
               (15)
            
            
               dalyvavimas netiesioginiuose veiksmuose, kuriuos finansuoja II kuro elementų ir vandenilio bendroji įmonė, turėtų atitikti Reglamentą (ES) Nr. 1290/2013. Be to, II kuro elementų ir vandenilio bendroji įmonė turėtų užtikrinti nuoseklų tų taisyklių taikymą, remdamasi atitinkamomis Komisijos patvirtintomis priemonėmis;
            
         
               (16)
            
            
               II kuro elementų ir vandenilio bendroji įmonė taip pat turėtų naudoti Komisijos administruojamas elektronines priemones, kad būtų užtikrintas atvirumas ir skaidrumas ir sudarytos palankesnės sąlygos dalyvauti. Todėl II kuro elementų ir vandenilio bendrosios įmonės paskelbti kvietimai teikti pasiūlymus taip pat turėtų būti skelbiami dalyviams skirtame bendrame portale ir pasitelkiant kitas Komisijos administruojamas programos „Horizontas 2020“ elektronines sklaidos priemones. Be to, II kuro elementų ir vandenilio bendroji įmonė turėtų Komisijos ataskaitų teikimo prievolėse nustatytu periodiškumu teikti atitinkamus tinkamos formos duomenis, susijusius su, inter alia, pasiūlymais, pareiškėjais, dotacijomis ir dalyviais, kad juos būtų galima įtraukti į Komisijos administruojamas programos „Horizontas 2020“ ataskaitų teikimo ir sklaidos elektronines sistemas;
            
         
               (17)
            
            
               II kuro elementų ir vandenilio bendroji įmonė, klasifikuodama technologinių mokslinius tyrimų, produktų kūrimo ir demonstracinę veiklą, turėtų atsižvelgti į Ekonominio bendradarbiavimo ir plėtros organizacijos (EBPO) pateiktus technologinio pasirengimo lygio apibrėžimus;
            
         
               (18)
            
            
               Sąjungos finansinis įnašas turėtų būti valdomas pagal patikimo finansų valdymo principą ir atitinkamas netiesioginio valdymo taisykles, nustatytas Reglamente (ES, Euratomas) Nr. 966/2012 ir Komisijos deleguotajame reglamente (ES) Nr. 1268/2012 (9);
            
         
               (19)
            
            
               supaprastinimo tikslais administracinė našta turėtų būti sumažinta visoms šalims. Turėtų būti vengiama dvigubo audito, neproporcingo kiekio dokumentų ir ataskaitų. Sąjungos lėšų gavėjų pagal šį reglamentą auditai turėtų būti atliekami laikantis Reglamento (ES) Nr. 1291/2013;
            
         
               (20)
            
            
               Sąjungos ir kitų II kuro elementų ir vandenilio bendrosios įmonės narių finansiniai interesai per visą išlaidų ciklą turėtų būti ginami proporcingomis priemonėmis, įskaitant pažeidimų prevenciją, aptikimą ir tyrimą, prarastų, nepagrįstai išmokėtų ar netinkamai panaudotų lėšų susigrąžinimą ir, prireikus, administracinių ir finansinių nuobaudų taikymą pagal Reglamentą (ES, Euratomas) Nr. 966/2012;
            
         
               (21)
            
            
               II kuro elementų ir vandenilio bendrosios įmonės atžvilgiu Komisijos vidaus auditorius turėtų turėti tuos pačius įgaliojimus kaip ir Komisijos atžvilgiu;
            
         
               (22)
            
            
               atsižvelgiant į bendrųjų įmonių ypatingą pobūdį bei dabartinį statusą ir siekiant užtikrinti Septintosios bendrosios programos tęstinumą, bendrosioms įmonėms turėtų ir toliau būti taikomas atskiras biudžeto įvykdymo patvirtinimas. Todėl, nukrypstant nuo Reglamento (ES, Euratomas) Nr. 966/2012 60 straipsnio 7 dalies ir 209 straipsnio, patvirtinti, kad II kuro elementų ir vandenilio bendroji įmonė įvykdė biudžetą, turėtų Europos Parlamentas, remdamasis Tarybos rekomendacija. Vadinasi, Reglamento (ES, Euratomas) Nr. 966/2012 60 straipsnio 5 dalyje išdėstyti ataskaitų teikimo reikalavimai neturėtų būti taikomi Sąjungos finansiniam įnašui į II kuro elementų ir vandenilio bendrąją įmonę, tačiau jie turėtų būti kuo labiau suderinti su Reglamento (ES, Euratomas) Nr. 966/2012 208 straipsnyje nurodytoms įstaigoms numatytais reikalavimais. Audito Rūmai turėtų vykdyti sąskaitų ir pagrindinių operacijų teisėtumo ir tvarkingumo auditą;
            
         
               (23)
            
            
               II kuro elementų ir vandenilio bendroji įmonė turėtų veikti atvirai ir skaidriai, laiku teikdama visą svarbią informaciją savo atitinkamiems organams ir atitinkamai propaguodama savo veiklą, įskaitant plačiosios visuomenės informavimo ir informacijos sklaidos veiklą. II kuro elementų ir vandenilio bendrosios įmonės organų darbo tvarkos taisyklės turėtų būti skelbiamos viešai;
            
         
               (24)
            
            
               programa „Horizontas 2020“ turėtų būti prisidedama prie mokslinių tyrimų ir inovacijų atotrūkio Sąjungoje mažinimo skatinant sinergiją su Europos struktūriniais ir investiciniais fondais (ESI fondais). Todėl II kuro elementų ir vandenilio bendroji įmonė turėtų siekti plėtoti glaudžias sąsajas su ESI fondais, nes tai gali konkrečiai padėti sustiprinti vietos, regionų ir nacionalinius mokslinių tyrimų ir inovacijų pajėgumus II kuro elementų ir vandenilio bendrosios įmonės veiklos srityje ir remti pažangiosios specializacijos pastangas;
            
         
               (25)
            
            
               Kuro elementų ir vandenilio bendroji įmonė buvo įsteigta laikotarpiui iki 2017 m. gruodžio 31 d. II kuro elementų ir vandenilio bendroji įmonė turėtų nuolat remti kuro elementų ir vandenilio mokslinių tyrimų programą įgyvendindama likusius vadovaujantis Reglamentu (EB) Nr. 521/2008 inicijuotus veiksmus ir pagal tą reglamentą. Siekiant užtikrinti optimalų moksliniams tyrimams skirtų lėšų panaudojimą perėjimas nuo Kuro elementų ir vandenilio bendrosios įmonės prie II kuro elementų ir vandenilio bendrosios įmonės turėtų būti suderintas su perėjimu nuo Septintosios bendrosios programos prie programos „Horizontas 2020“ ir vykti tuo pačiu metu. Todėl, siekiant teisinio tikrumo ir aiškumo, Reglamentas (EB) Nr. 521/2008 turėtų būti panaikintas ir reikėtų nustatyti pereinamojo laikotarpio nuostatas;
            
         
               (26)
            
            
               kadangi programos „Horizontas 2020“ tikslas – užtikrinti didesnį supaprastinimą ir nuoseklumą – visuose su II kuro elementų ir vandenilio bendrąja įmone susijusiuose kvietimuose teikti pasiūlymus turėtų būti atsižvelgta į programos „Horizontas 2020“ įgyvendinimo trukmę,
            
         
               (27)
            
            
               kadangi šio reglamento tikslų, t. y. įsteigti II kuro elementų ir vandenilio bendrąją įmonę siekiant visoje Sąjungoje stiprinti mokslinius tyrimus ir inovacijas, valstybės narės negali deramai pasiekti, o siekiant išvengti dubliavimosi, išlaikyti kritinę masę ir užtikrinti efektyviausią viešojo finansavimo panaudojimą, jų būtų geriau siekti Sąjungos lygiu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti,
            
         PRIĖMĖ ŠĮ REGLAMENTĄ:
   1 straipsnis
   Įsteigimas
   1.   Siekiant įgyvendinti kuro elementų ir vandenilio jungtinę technologijų iniciatyvą, laikotarpiui iki 2024 m. gruodžio 31 d. įsteigiama bendroji įmonė (toliau – II KEV bendroji įmonė), kaip apibrėžta Sutarties dėl Europos Sąjungos veikimo 187 straipsnyje. Siekiant atsižvelgti į programos „Horizontas 2020“ įgyvendinimo trukmę, II KEV bendrosios įmonės kvietimai teikti pasiūlymus paskelbiami ne vėliau kaip 2020 m. gruodžio 31 d. Tinkamai pagrįstais atvejais kvietimai teikti pasiūlymus gali būti skelbiami ne vėliau kaip 2021 m. gruodžio 31 d.
   2.   II KEV bendroji įmonė pakeičia Reglamentu (EB) Nr. 521/2008 įsteigtą KEV bendrąją įmonę ir perima jos teises bei pareigas.
   3.   KEV II bendroji įmonė yra subjektas, kuriam pavesta įgyvendinti viešojo ir privačiojo sektorių partnerystę, numatytą (ES, Euratomas) Nr. 966/2012 209 straipsnyje.
   4.   II KEV bendroji įmonė yra juridinis asmuo. Kiekvienoje valstybėje narėje ji turi plačiausią juridiniams asmenims pagal tos valstybės narės įstatymus suteikiamą teisnumą. Visų pirma ji gali įsigyti kilnojamojo ir nekilnojamojo turto arba juo disponuoti ir gali dalyvauti teismo procesuose.
   5.   II KEV bendrosios įmonės buveinė yra Briuselyje (Belgija).
   6.   II KEV bendrosios įmonės įstatai pateikti priede.
   2 straipsnis
   Tikslai
   1.   II KEV bendrosios įmonės tikslai:
   
               a)
            
            
               padėti įgyvendinti Reglamentą (ES) Nr. 1291/2013 ir visų pirma Saugios, švarios ir efektyviai naudojamos energijos uždavinį ir Išmanaus, netaršaus ir integruoto transporto uždavinį pagal Sprendimo 2013/743/ES I priedo III dalį;
            
         
               b)
            
            
               padėti įgyvendinti kuro elementų ir vandenilio bendros technologijų iniciatyvos tikslus formuojant stiprų, tvarų ir pasaulyje konkurencingą Sąjungos kuro elementų ir vandenilio sektorių.
            
         2.   Ji visų pirma siekia:
   
               a)
            
            
               mažinti transporto prietaikose naudotinų kuro elementų sistemų gamybos sąnaudas kartu padidinant jų eksploatavimo trukmę tiek, kad būtų galima konkuruoti su tradicinėmis technologijomis,
            
         
               b)
            
            
               didinti elektros energijai gaminti naudojamų įvairių kuro elementų elektrinį naudingumą ir ilgaamžiškumą tiek, kad būtų galima konkuruoti su tradicinėmis technologijomis, kartu sumažinant sąnaudas,
            
         
               c)
            
            
               didinti energijos vartojimo efektyvumą daugiausia gaminant vandenilį vandens elektrolizės būdu ir išgaunant jį iš atsinaujinančiųjų šaltinių, kartu mažinant veiklos ir kapitalo sąnaudas, kad vandenilio gamybos ir konversijos kombinuota sistema, naudojanti kuro elementų sistemą, galėtų konkuruoti su rinkoje esamomis alternatyvomis gaminant elektrą,
            
         
               d)
            
            
               dideliu mastu rodyti vandenilio panaudojimo galimybes siekiant prisidėti prie atsinaujinančių energijos išteklių integravimo į energetikos sistemas, be kita ko, jį naudojant kaip konkurencingą iš atsinaujinančiųjų energijos išteklių pagamintos elektros energijos kaupimo priemonę,
            
         
               e)
            
            
               mažinti ES apibrėžtų svarbiausių žaliavų naudojimą, pavyzdžiui, naudojant išteklius, kuriuose yra mažai platinos arba jos visai nėra, ir perdirbant retųjų žemių elementus, mažinant jų naudojimą arba vengiant juos naudoti.
            
         3 straipsnis
   Sąjungos finansinis įnašas
   1.   Sąjungos finansinis įnašas į II KEV bendrąją įmonę, įskaitant Europos laisvosios prekybos asociacijos (ELPA) asignavimus, administracinėms ir veiklos sąnaudoms padengti yra ne daugiau kaip 665 000 000 EUR ir jį sudaro:
   
               a)
            
            
               iki 570 000 000 EUR suma, atitinkanti įnašą, kitų nei Sąjunga II KEV bendrosios įmonės narių ar juos sudarančių subjektų arba su jais susijusių subjektų skirtą pagal 4 straipsnio 1 dalį,
            
         
               b)
            
            
               iki 95 000 000 EUR suma, atitinkanti papildomą įnašą, kitų nei Sąjunga II KEV bendrosios įmonės narių ar juos sudarančių subjektų arba su jais susijusių subjektų skirtą viršijant 4 straipsnio 1 dalyje nurodytą mažiausią sumą.
            
         Sąjungos finansinis įnašas mokamas iš Sąjungos bendrojo biudžeto asignavimų, skirtų specialiajai programai „Horizontas 2020“, kuria įgyvendinama programa „Horizontas 2020“, pagal Reglamento (ES, Euratomas) Nr. 966/2012 58 straipsnio 1 dalies c punkto iv papunktį bei 60 ir 61 straipsnius, taikomas to reglamento 209 straipsnyje nurodytoms įstaigoms.
   2.   Sąjungos finansinio įnašo teikimo tvarka nustatoma įgaliojimo susitarimu ir metiniais lėšų pervedimo susitarimais, kuriuos Sąjungos vardu turi sudaryti Komisija ir II KEV bendroji įmonė.
   3.   Šio straipsnio 2 dalyje nurodytame įgaliojimo susitarime aptariami elementai, išdėstyti Reglamento (ES, Euratomas) Nr. 966/2012 58 straipsnio 3 dalyje, 60 ir 61 straipsniuose ir Deleguotojo reglamento (ES) Nr. 1268/2012 40 straipsnyje, ir, inter alia,:
   
               a)
            
            
               II KEV bendrosios įmonės įnašui taikomi reikalavimai, susiję su atitinkamais veiklos rodikliais, nurodytais Sprendimo 2013/743/ES II priede;
            
         
               b)
            
            
               II KEV bendrosios įmonės įnašui taikomi reikalavimai, siekiant vykdyti Sprendimo 2013/743/ES III priede nurodytą stebėseną;
            
         
               c)
            
            
               specialūs veiklos rodikliai, susiję su II KEV bendrosios įmonės veikimu;
            
         
               d)
            
            
               duomenų, kurių reikia siekiant užtikrinti, kad Komisija galėtų vykdyti sklaidos ir ataskaitų teikimo prievoles, teikimo tvarka, be kita ko, dalyviams skirtame bendrame portale ir pasitelkiant kitas Komisijos administruojamas programos „Horizontas 2020“ elektronines sklaidos priemones;
            
         
               e)
            
            
               nuostatos dėl II KEV bendrosios įmonės kvietimų teikti pasiūlymus paskelbimo, be kita ko, dalyviams skirtame bendrame portale ir pasitelkiant kitas Komisijos administruojamas programos „Horizontas 2020“ elektronines sklaidos priemones;
            
         
               f)
            
            
               žmogiškųjų išteklių naudojimas ir pokyčiai, visų pirma įdarbinimas pagal pareigų grupę, lygį ir kategoriją, perklasifikavimo veiksmai ir bet kokie darbuotojų skaičiaus pokyčiai.
            
         4 straipsnis
   Kitų nei Sąjunga narių įnašai
   1.   Kiti nei Sąjunga II KEV bendrosios įmonės nariai skiria arba pasirūpina, kad juos sudarantys subjektai arba su jais susiję subjektai skirtų iš viso bent 380 000 000 EUR įnašą per 1 straipsnyje apibrėžtą laikotarpį.
   2.   Šio straipsnio 1 dalyje nurodytą įnašą sudaro:
   
               a)
            
            
               įnašai II KEV bendrajai įmonei, kaip išdėstyta įstatų 13 straipsnio 2 dalyje ir 13 straipsnio 3 dalies b punkte;
            
         
               b)
            
            
               kitų nei Sąjunga narių ar juos sudarančių subjektų arba su jais susijusių subjektų bent 285 000 000 EUR vertės nepiniginiai įnašai, skirti per 1 straipsnyje apibrėžtą laikotarpį, kuriuos sudaro sąnaudos, jų patiriamos įgyvendinant II KEV bendrosios įmonės darbo plane nenumatytą papildomą veiklą, kuria prisidedama prie KEV bendrosios technologijų iniciatyvos tikslų įgyvendinimo. Tos sąnaudos gali būti dengiamos kitų Sąjungos finansavimo programų lėšomis laikantis taikomų taisyklių ir procedūrų. Tokiais atvejais Sąjungos finansavimas nepakeičia kitų nei Sąjunga narių ar juos sudarančių subjektų arba su jais susijusių subjektų nepiniginių įnašų.
            
         Pirmos pastraipos b punkte nurodytos sąnaudos neatitinka reikalavimų II KEV bendrosios įmonės finansinei paramai gauti. Atitinkama veikla numatoma metiniame papildomos veiklos plane, kuriame nurodoma tų įnašų apskaičiuotoji vertė.
   3.   Kiti nei Sąjunga II KEV bendrosios įmonės nariai iki kiekvienų metų sausio 31 d. II KEV bendrosios įmonės valdybai pateikia ataskaitą apie 2 dalyje nurodytų įnašų, skirtų kiekvieniems iš praėjusių finansinių metų, vertę.
   4.   Siekiant įvertinti šio straipsnio 2 dalies b punkte ir įstatų 13 straipsnio 3 dalies b punkte nurodytus įnašus, sąnaudos nustatomos pagal atitinkamų subjektų įprastą sąnaudų apskaitos praktiką, pagal šalyje, kurioje įsisteigęs subjektas, taikomus apskaitos standartus ir pagal taikomus tarptautinius apskaitos standartus ir tarptautinius finansinės atskaitomybės standartus. Sąnaudas patvirtina atitinkamo subjekto paskirtas nepriklausomas išorės auditorius. Vertinimo metodą gali patikrinti II KEV bendroji įmonė, iškilus kokiems nors neaiškumams, susijusiems su tuo patvirtinimu. Taikant šį reglamentą nei II KEV bendroji įmonė, nei kita Sąjungos įstaiga papildomos veiklos sąnaudų audito neatlieka.
   5.   Komisija gali nutraukti, proporcingai sumažinti ar sustabdyti II KEV bendrajai įmonei skirtą Sąjungos finansinį įnašą arba inicijuoti įstatų 21 straipsnio 2 dalyje nurodytą likvidavimo procedūrą, jei kiti nei Sąjunga II KEV bendrosios įmonės nariai ar juos sudarantys subjektai arba su jais susiję subjektai neskiria šio straipsnio 2 dalyje nurodytų įnašų, skiria tik jų dalį ar juos skiria pavėluotai. Komisijos sprendimas netrukdo kompensuoti reikalavimus atitinkančių sąnaudų, kurias kiti nei Sąjunga II KEV bendrosios įmonės nariai jau patyrė iki sprendimo nutraukti, proporcingai sumažinti ar sustabdyti II KEV bendrajai įmonei skirtą Sąjungos finansinį įnašą pranešimo II KEV bendrajai įmonei.
   5 straipsnis
   Finansinės taisyklės
   Nedarant poveikio šio reglamento 12 straipsniui, II KEV bendroji įmonė priima savo specialiąsias finansines taisykles pagal Reglamento (ES, Euratomas) Nr. 966/2012 209 straipsnį ir Komisijos Deleguotąjį reglamentą (ES) Nr. 110/2014 (10).
   6 straipsnis
   Darbuotojai
   1.   II KEV bendrosios įmonės darbuotojams taikomi Europos Sąjungos pareigūnų tarnybos nuostatai ir kitų tarnautojų įdarbinimo sąlygos, nustatyti Tarybos reglamentu (EEB, Euratomas, EAPB) Nr. 259/68 (11) (Tarnybos nuostatai ir Įdarbinimo sąlygos), ir Sąjungos institucijų bendrai priimtos tų Tarnybos nuostatų ir tų Įdarbinimo sąlygų įgyvendinimo taisyklės.
   2.   II KEV bendrosios įmonės darbuotojų atžvilgiu valdyba naudojasi įgaliojimais, kurie Tarnybos nuostatuose suteikti paskyrimų tarnybai, o Įdarbinimo sąlygose – institucijai, įgaliotai sudaryti darbo sutartis (toliau – paskyrimų tarnybos įgaliojimai).
   Laikydamasi Tarnybos nuostatų 110 straipsnio valdyba priima sprendimą, pagrįstą Tarnybos nuostatų 2 straipsnio 1 dalimi ir Įdarbinimo sąlygų 6 straipsniu, kuriuo atitinkamai paskyrimų tarnybos įgaliojimai suteikiami vykdomajam direktoriui ir apibrėžiamos sąlygos, kuriomis tas įgaliojimų suteikimas gali būti sustabdytas. Vykdomajam direktoriui leidžiama perduoti šiuos įgaliojimus.
   Kai to reikia dėl išimtinių aplinkybių, valdyba gali priimti sprendimą laikinai sustabdyti paskyrimų tarnybos įgaliojimų suteikimą vykdomajam direktoriui bei pastarojo įvykdytą paskesnį tų įgaliojimų perdavimą. Tokiais atvejais valdyba pati naudojasi paskyrimų tarnybos įgaliojimais arba juos suteikia vienam iš savo narių arba kitam nei vykdomasis direktorius II KEV bendrosios įmonės darbuotojui.
   3.   Valdyba priima atitinkamas Tarnybos nuostatų ir Įdarbinimo sąlygų įgyvendinimo taisykles, laikydamasi Tarnybos nuostatų 110 straipsnio.
   4.   Personalo ištekliai nustatomi II KEV bendrosios įmonės personalo etatų plane, kuriame laikantis jos metinio biudžeto nurodomas laikinų etatų skaičius pagal pareigų grupę bei lygį ir sutartininkų skaičius, išreikštas visos darbo dienos ekvivalentu.
   5.   II KEV bendrosios įmonės personalą sudaro laikinieji darbuotojai ir sutartininkai.
   6.   Visas sąnaudas, susijusias su personalu, padengia II KEV bendroji įmonė.
   7 straipsnis
   Deleguotieji nacionaliniai ekspertai ir stažuotojai
   1.   II KEV bendrojoje įmonėje gali dirbti jos neįdarbinti deleguotieji nacionaliniai ekspertai ir stažuotojai. Deleguotųjų nacionalinių ekspertų skaičius, išreikštas visos darbo dienos ekvivalentu, įtraukiamas į informaciją apie personalą, kaip nurodyta 6 straipsnio 4 dalyje, laikantis metinio biudžeto.
   2.   Valdyba priima sprendimą, kuriuo nustatomos nacionalinių ekspertų delegavimo į II KEV bendrąją įmonę taisyklės ir stažuotojų darbo taisyklės.
   8 straipsnis
   Privilegijos ir imunitetai
   II KEV bendrajai įmonei ir jos personalui taikomas Protokolas (Nr. 7) dėl Europos Sąjungos privilegijų ir imunitetų, pridėto prie Europos Sąjungos sutarties ir Sutarties dėl Europos Sąjungos veikimo.
   9 straipsnis
   II KEV bendrosios įmonės atsakomybė
   1.   Sutartinė II KEV bendrosios įmonės atsakomybė reglamentuojama atitinkamomis sutartinėmis nuostatomis ir konkrečiam susitarimui, sprendimui ar sutarčiai taikoma teise.
   2.   Nesutartinės atsakomybės atveju II KEV bendroji įmonė pagal bendrus valstybių narių teisės principus atlygina bet kokią žalą, kurią eidami savo pareigas padaro jos darbuotojai.
   3.   Bet kokie II KEV bendrosios įmonės mokėjimai, susiję su 1 arba 2 dalyse nurodyta atsakomybe, ir dėl jos patirtos sąnaudos ir išlaidos laikomi II KEV bendrosios įmonės išlaidomis ir padengiami naudojant II KEV bendrosios įmonės išteklius.
   4.   Už II KEV bendrosios įmonės įsipareigojimų įvykdymą yra atsakinga tik pati II KEV bendroji įmonė.
   10 straipsnis
   Teisingumo Teismo jurisdikcija ir taikoma teisė
   1.   Teisingumo Teismas turi jurisdikciją:
   
               a)
            
            
               pagal visas nuostatas dėl arbitražo, įtrauktas į II KEV bendrosios įmonės sudarytus susitarimus, sprendimus ar sutartis;
            
         
               b)
            
            
               kilus ginčams, susijusiems su kompensacijomis už žalą, kurią eidami savo pareigas padarė II KEV bendrosios įmonės darbuotojai;
            
         
               c)
            
            
               kilus II KEV bendrosios įmonės ir jos tarnautojų ginčui srityje, kuri reglamentuojama Tarnybos nuostatais ir Įdarbinimo sąlygomis, ir tuose dokumentuose nurodytomis sąlygomis.
            
         2.   Šiame reglamente ar kituose Sąjungos teisės aktuose nenumatytiems atvejams taikoma šalies, kurioje yra II KEV bendrosios įmonės buveinė, teisė.
   11 straipsnis
   Vertinimas
   1.   Komisija, padedant nepriklausomiems ekspertams, iki 2017 m. birželio 30 d. atlieka II KEV bendrosios įmonės tarpinį įvertinimą, kurio metu ji pirmiausia įvertina kitus nei Sąjunga narius sudarančių subjektų ar su jais susijusių subjektų ir kitų juridinių asmenų dalyvavimo netiesioginiuose veiksmuose lygį ir įnašą į juos. Komisija parengia to vertinimo ataskaitą, į kurią įtraukiamos Komisijos vertinimo išvados ir pastabos. Tą ataskaitą Komisija ne vėliau kaip 2017 m. gruodžio 31 d. perduoda Europos Parlamentui ir Tarybai. Į II KEV bendrosios įmonės tarpinio įvertinimo rezultatus atsižvelgiama atliekant nuodugnų įvertinimą ir tarpinį įvertinimą, nurodytą Reglamento (ES) Nr. 1291/2013 32 straipsnyje.
   2.   Remdamasi šio straipsnio 1 dalyje nurodyto tarpinio įvertinimo išvadomis Komisija gali imtis priemonių pagal 4 straipsnio 5 dalį arba kitų atitinkamų veiksmų.
   3.   Per šešis mėnesius po II KEV bendrosios įmonės likvidavimo, bet ne vėliau kaip per dvejus metus nuo įstatų 21 straipsnyje nurodytos likvidavimo procedūros pradėjimo, Komisija atlieka II KEV bendrosios įmonės galutinį įvertinimą. To galutinio įvertinimo rezultatai pateikiami Europos Parlamentui ir Tarybai.
   12 straipsnis
   Biudžeto įvykdymo patvirtinimas
   Nukrypstant nuo Reglamento (ES, Euratomas) Nr. 966/2012 60 straipsnio 7 dalies ir 209 straipsnio, tai, kad II KEV bendroji įmonė įvykdė biudžetą, patvirtina Europos Parlamentas, remdamasis Tarybos rekomendacija ir laikydamasis II KEV bendrosios įmonės finansinėse taisyklėse numatytos procedūros.
   13 straipsnis
   Ex post auditai
   
   1.   Išlaidų netiesioginiams veiksmams ex post auditus II KEV bendroji įmonė atlieka pagal Reglamento (ES) Nr. 1291/2013 29 straipsnį, kaip programos „Horizontas 2020“ netiesioginių veiksmų dalį.
   2.   Komisija gali nuspręsti pati atlikti šio straipsnio 1 dalyje nurodytus auditus. Tokiais atvejais ji tai daro vadovaudamasi taikytinomis taisyklėmis, visų pirma Reglamento (ES, Euratomas) Nr. 966/2012, Reglamento (ES) Nr. 1290/2013 ir Reglamento (ES) Nr. 1291/2013 nuostatomis.
   14 straipsnis
   Narių finansinių interesų apsauga
   1.   II KEV bendroji įmonė suteikia Komisijos darbuotojams ir kitiems Komisijos ar II KEV bendrosios įmonės, taip pat Audito Rūmų įgaliotiems asmenims galimybę patekti į savo objektus ir patalpas ir susipažinti su visa informacija, įskaitant informaciją elektroniniu formatu, kurios jiems reikia auditams atlikti.
   2.   Europos kovos su sukčiavimu tarnyba (OLAF) gali atlikti tyrimus, įskaitant patikras vietoje ir tikrinimus, remdamasi Tarybos reglamento (Euratomas, EB) Nr. 2185/96 (12) ir Europos Parlamento ir Tarybos reglamento (ES, Euratomas) Nr. 883/2013 (13) ir nuostatomis ir procedūromis, kad nustatytų, ar nebūta sukčiavimo, korupcijos arba kitos neteisėtos veikos, darančios poveikį Sąjungos finansiniams interesams, atvejų, susijusių su pagal šį reglamentą finansuojamais susitarimais, sprendimais arba sutartimis.
   3.   Nedarant poveikio 1 ir 2 dalims, sutartyse, susitarimuose ir sprendimuose, sudarytuose įgyvendinant šį reglamentą, yra nuostatų, kuriomis Komisija, II KEV bendroji įmonė, Audito Rūmai ir OLAF aiškiai įgaliojami atlikti tokius auditus ir tyrimus pagal jų atitinkamą kompetenciją.
   4.   II KEV bendroji įmonė užtikrina, kad jos narių finansiniai interesai būtų tinkamai ginami, tuo tikslu atliekant arba pavedant atlikti tinkamus vidaus ir išorės patikrinimus.
   5.   II KEV bendroji įmonė prisijungia prie 1999 m. gegužės 25 d. Tarpinstitucinio susitarimo tarp Europos Parlamento, Europos Sąjungos Tarybos ir Europos Bendrijų Komisijos dėl Europos kovos su sukčiavimu tarnybos (OLAF) (14) atliekamų vidaus tyrimų. II KEV bendroji įmonė patvirtina būtinas priemones, kurios reikalingos sudaryti palankesnes sąlygas OLAF atliekamiems vidaus tyrimams.
   15 straipsnis
   Konfidencialumas
   Nedarant poveikio 16 straipsniui II KEV bendroji įmonė užtikrina neskelbtinos informacijos, kurios atskleidimas galėtų pakenkti jos narių ar jos veikloje dalyvaujančių subjektų interesams, apsaugą.
   16 straipsnis
   Skaidrumas
   1.   II KEV bendrosios įmonės turimiems dokumentams taikomas Europos Parlamento ir Tarybos reglamentas (EB) Nr. 1049/2001 (15).
   2.   II KEV bendrosios įmonės valdyba gali patvirtinti praktines Reglamento (EB) Nr. 1049/2001 įgyvendinimo priemones.
   3.   Nedarant poveikio šio reglamento 10 straipsniui II KEV bendrosios įmonės pagal Reglamento (EB) Nr. 1049/2001 8 straipsnį priimti sprendimai gali būti skundžiami Ombudsmenui SESV 228 straipsnyje nustatytomis sąlygomis.
   17 straipsnis
   Dalyvavimo ir sklaidos taisyklės
   II KEV bendrosios įmonės finansuojamiems veiksmams taikomas Reglamentas (ES) Nr. 1290/2013. Laikantis to reglamento, II KEV bendroji įmonė laikoma finansuojančiąja įstaiga ir teikia finansinę paramą netiesioginiams veiksmams, kaip nurodyta įstatų 1 straipsnyje.
   Vadovaujantis Reglamento (ES) Nr. 1290/2013 9 straipsnio 5 dalimi darbo planuose gali būti numatytos pagrįstos papildomos sąlygos, atitinkančios konkrečius politikos reikalavimus arba veiksmo pobūdį ir tikslą.
   18 straipsnis
   Priimančiosios valstybės parama
   II KEV bendroji įmonė ir valstybė, kurioje yra jos buveinė, gali sudaryti administracinį susitarimą dėl privilegijų, imunitetų ir kitos paramos, kurią ta valstybė teiks II KEV bendrajai įmonei.
   19 straipsnis
   Panaikinimas ir pereinamojo laikotarpio nuostatos
   1.   Reglamentas (EB) Nr. 521/2008, panaikinamas.
   2.   Nedarant poveikio 1 daliai, pagal Reglamentą (EB) Nr. 521/2008 pradėti veiksmai ir su tais veiksmais susiję finansiniai įsipareigojimai juo reglamentuojami iki jų įvykdymo pabaigos.
   Į šio straipsnio 11 straipsnio 1 dalyje nurodytą tarpinį įvertinimą įtraukiamas galutinis KEV bendrosios įmonės įvertinimas pagal Reglamentą (EB) Nr. 521/2008.
   3.   Šis reglamentas nedaro poveikio darbuotojų, įdarbintų pagal Reglamentą (EB) Nr. 521/2008, teisėms ir pareigoms.
   Pirmoje pastraipoje nurodytų darbuotojų darbo sutartys pagal šį reglamentą gali būti atnaujinamos laikantis Tarnybos nuostatų ir Įdarbinimo sąlygų.
   Visų pirma, pagal Reglamentą (EB) Nr. 521/2008 paskirtas vykdomasis direktorius likusiam kadencijos laikotarpiui yra paskiriamas nuo 2014 m. birželio 27 d. eiti šiame reglamente numatytas vykdomojo direktoriaus pareigas. Kitos sutarties sąlygos nekinta.
   4.   Jei nariai pagal Reglamentą (EB) Nr. 521/2008 nesutaria kitaip, visos teisės ir pareigos, įskaitant narių turtą, įsiskolinimus ar įsipareigojimus, atsiradusios pagal Reglamentą (EB) Nr. 521/2008, yra perduodamos nariams pagal šį reglamentą.
   5.   Visi pagal Reglamentą (EB) Nr. 521/2008 nepanaudoti asignavimai perduodami KEV 2 bendrajai įmonei.
   20 straipsnis
   Įsigaliojimas
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 6 d.
      
         
            Tarybos vardu
         
         
            Pirmininkas
         
         G. STOURNARAS
      
   
   
      (1)  2013 m. gruodžio 10 d. nuomonė (dar nepaskelbta Oficialiajame leidinyje).
   
      (2)  2006 m. gruodžio 18 d. Europos Parlamento ir Tarybos sprendimas Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (OL L 412, 2006 12 30, p. 1).
   
      (3)  2006 m. gruodžio 19 d. Tarybos sprendimas 2006/971/EB dėl specialiosios programos Bendradarbiavimas, įgyvendinančios Europos bendrijos mokslinių tyrimų, technologinės plėtros ir demonstracinės veiklos septintąją bendrąją programą (2007–2013 m.) (OL L 400, 2006 12 30, p. 86).
   
      (4)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
   
      (5)  2013 m. gruodžio 3 d. Tarybos sprendimas 2013/743/ES dėl specialiosios programos, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), sukūrimo ir kuriuo panaikinami sprendimai 2006/971/EB, 2006/972/EB, 2006/973/EB, 2006/974/EB ir 2006/975/EB (OL L 347, 2013 12 20, p. 965).
   
      (6)  2008 m. gegužės 30 d. Tarybos reglamentas (EB) Nr. 521/2008, įsteigiantis Kuro elementų ir vandenilio bendrąją įmonę (OL L 153, 2008 6 12, p. 1).
   
      (7)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 84).
   
      (8)  2013 m. gruodžio 11 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014–2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (OL L 347, 2013 12 20, p. 81).
   
      (9)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).
   
      (10)  2013 m. rugsėjo 30 d. Komisijos deleguotasis reglamentas (ES) Nr. 110/2014 dėl pavyzdinio finansinio reglamento viešojo ir privačiojo sektorių partnerystės įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 209 straipsnyje (OL L 38, 2014 2 7, p. 2).
   
      (11)  1968 m. vasario 29 d. Tarybos reglamentas (EEB, Euratomas, EAPB) Nr. 259/68, nustatantis Europos Bendrijų pareigūnų tarnybos nuostatus ir kitų Europos Bendrijų tarnautojų įdarbinimo sąlygas bei Komisijos pareigūnams laikinai taikomas specialias priemones (OL L 56, 1968 3 4, p. 1).
   
      (12)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
   
      (13)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
   
      (14)  OL L 136, 1999 5 31, p. 15.
   
      (15)  2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).
   
      PRIEDAS
      
         II KURO ELEMENTŲ IR VANDENILIO BENDROSIOS ĮMONĖS ĮSTATAI
      
      
         1   straipsnis
      
      
         Užduotys
      
      II KEV bendrosios įmonės užduotys:
      
                  a)
               
               
                  teikti finansinę paramą netiesioginiams veiksmams mokslinių tyrimų ir inovacijų srityse, visų pirma dotacijomis;
               
            
                  b)
               
               
                  sukaupti mokslinių tyrimų pastangų kritinę masę, kad pramonė, viešieji bei privatieji investuotojai, sprendimus priimantys asmenys ir kiti suinteresuotieji subjektai įgytų pasitikėjimą įsitraukti į ilgalaikę programą;
               
            
                  c)
               
               
                  integruoti mokslinius tyrimus bei technologinę plėtrą ir siekti ilgalaikio tvarumo bei pramonės konkurencingumo (sąnaudų, veiklos rezultatų ir ilgaamžiškumo atžvilgiais) tikslų ir įveikti esmines technologines kliūtis;
               
            
                  d)
               
               
                  skatinti naujovių diegimą ir naujų vertės grandinių kūrimąsi;
               
            
                  e)
               
               
                  sudaryti palankesnes sąlygas pramonės, universitetų ir mokslinių tyrimų centrų sąveikai;
               
            
                  f)
               
               
                  skatinti jos veikloje dalyvauti MVĮ laikantis programos „Horizontas 2020“ tikslų;
               
            
                  g)
               
               
                  atlikti plataus masto socialinius, technologinius ir ekonominius mokslinius tyrimus, siekiant vertinti bei stebėti technologinę pažangą ir ne techninio pobūdžio kliūtis patekti į rinką;
               
            
                  h)
               
               
                  skatinti rengti naujas ir peržiūrėti galiojančias taisykles bei standartus, siekiant pašalinti dirbtinai sukurtas kliūtis patekti į rinką ir remti sukeičiamumą, sąveiką, tarptautinę prekybą ir eksporto rinkas;
               
            
                  i)
               
               
                  užtikrinti II KEV bendrosios įmonės veiksmingą valdymą;
               
            
                  j)
               
               
                  asignuoti Sąjungos finansavimą ir sutelkti privačiojo sektoriaus bei kitas viešojo sektoriaus lėšas, kurių reikia kuro elementų ir vandenilio mokslinių tyrimų ir inovacijų veiklai įgyvendinti;
               
            
                  k)
               
               
                  skatinti pramonę įsitraukti į papildomą veiklą, kuri įgyvendinama ne per netiesioginius veiksmus, ir sudaryti jai palankesnes sąlygas dalyvauti toje veikloje;
               
            
                  l)
               
               
                  vykdyti informacijos, komunikacijos, panaudojimo ir sklaidos veiklą taikant, mutatis mutandis, Reglamento (ES) Nr. 1291/2013 28 straipsnį, be kita ko, užtikrinant, kad išsami informacija apie kvietimų teikti pasiūlymus rezultatus būtų teikiama ir prieinama bendroje programos „Horizontas 2020“ elektroninėje bazėje;
               
            
                  m)
               
               
                  palaikyti ryšį su įvairiais suinteresuotaisiais subjektais, įskaitant mokslinių tyrimų organizacijas ir universitetus;
               
            
                  n)
               
               
                  atlikti visas kitas užduotis, reikalingas šio reglamento 2 straipsnyje nurodytiems tikslams pasiekti.
               
            
         2   straipsnis
      
      
         Nariai
      
      II KEV bendrosios įmonės nariai yra:
      
                  a)
               
               
                  Sąjunga, atstovaujama Komisijos,
               
            
                  b)
               
               
                  kai pritarimo raštu įsipareigos laikytis šių įstatų – „New Energy World Industry Grouping AISBL“ (pramonės grupė), pagal Belgijos teisę įsteigta ne pelno organizacija (registracijos numeris 890 025 478, kurios nuolatinis biuras yra Briuselyje, Belgija) ir
               
            
                  c)
               
               
                  kai pritarimo raštu įsipareigos laikytis šių įstatų – „New European Research Grouping on Fuel Cells and Hydrogen AISBL“ (mokslinių tyrimų grupė), pagal Belgijos teisę įsteigta ne pelno organizacija (registracijos numeris 0897679372, kurios nuolatinis biuras yra Briuselyje, Belgija).
               
            Subjektai, kurie sudaro kiekvieną II KEV bendrosios įmonės narį, išskyrus Sąjungą, pagal to nario įstatus, yra sudarantys subjektai.
      
         3   straipsnis
      
      
         Narystės pakeitimai
      
      
               
                  1.
               
               
                  Bet kuris II KEV bendrosios įmonės narys gali nutraukti savo narystę. Nutraukimas įsigalioja ir yra neatšaukiamas praėjus šešiems mėnesiams nuo pranešimo kitiems nariams. Nuo to momento buvęs narys atleidžiamas nuo visų įsipareigojimų, išskyrus tuos, kuriuos II KEV bendroji įmonė patvirtino ar prisiėmė iki narystės nutraukimo.
               
            
               
                  2.
               
               
                  Negavus išankstinio valdybos pritarimo narystė II KEV bendrojoje įmonėje negali būti perduota trečiajai šaliai.
               
            
               
                  3.
               
               
                  Kai tik pagal šį straipsnį įvyksta narystės pokyčių, II KEV bendroji įmonė nedelsdama paskelbia atnaujintą II KEV bendrosios įmonės narių sąrašą savo interneto svetainėje ir nurodo pokyčių įsigaliojimo datą.
               
            
         4   straipsnis
      
      
         II KEV bendrosios įmonės organai
      
      
               
                  1.
               
               
                  II KEV bendrosios įmonės organai yra šie:
                  
                              a)
                           
                           
                              valdyba,
                           
                        
                              b)
                           
                           
                              vykdomasis direktorius,
                           
                        
                              c)
                           
                           
                              mokslinis komitetas,
                           
                        
                              d)
                           
                           
                              valstybių atstovų grupė,
                           
                        
                              e)
                           
                           
                              suinteresuotųjų subjektų forumas.
                           
                        
            
               
                  2.
               
               
                  Mokslinis komitetas, valstybių atstovų grupė ir suinteresuotųjų subjektų forumas yra II KEV bendrosios įmonės patariamieji organai.
               
            
         5   straipnis
      
      
         Valdybos sudėtis
      
      Valdybą sudaro:
      
                  a)
               
               
                  trys Komisijos atstovai Sąjungos vardu,
               
            
                  b)
               
               
                  šeši pramonės grupės atstovai, kurių bent vienas atstovauja MVĮ,
               
            
                  c)
               
               
                  vienas mokslinių tyrimų grupės atstovas.
               
            
         6   straipsnis
      
      
         Valdybos veikimas
      
      
               
                  1.
               
               
                  Sąjungai priklauso 50 % balsavimo teisių. Sąjungos balsas yra nedalomas. Pramonės grupei priklauso 43 % balsavimo teisių, o mokslinių tyrimų grupei – 7 % balsavimo teisių. Nariai deda visas įmanomas pastangas, kad susitartų. Nesusitarus valdyba priima sprendimus bent 75 % visų balsų, įskaitant balsus tų, kurie posėdyje nedalyvauja, dauguma.
               
            
               
                  2.
               
               
                  Valdyba dvejiems metams renka pirmininką.
               
            
               
                  3.
               
               
                  Valdyba rengia eilinius posėdžius bent du kartus per metus. Ji gali sušaukti neeilinius posėdžius Komisijai, pramonės grupės ir mokslinių tyrimų grupės atstovų daugumai arba pirmininkui paprašius. Valdybos posėdžius sušaukia jos pirmininkas; jie paprastai vyksta II KEV bendrosios įmonės buveinėje.
                  Vykdomasis direktorius turi teisę dalyvauti svarstymuose, tačiau neturi balsavimo teisės.
                  Valstybių atstovų grupės pirmininkas turi teisę dalyvauti valdybos posėdžiuose stebėtojo teisėmis ir dalyvauti jos svarstymuose, tačiau neturi teisės balsuoti.
                  Mokslinio komiteto pirmininkas turi teisę dalyvauti valdybos posėdžiuose stebėtojo teisėmis ir dalyvauti jos svarstymuose, kai svarstomi jo užduotims priskiriami klausimai, tačiau jis neturi balsavimo teisių.
                  Valdyba, kiekvienu atveju spręsdama atskirai, į savo posėdžius dalyvauti stebėtojų teisėmis gali pakviesti kitus asmenis, visų pirma regioninių institucijų Sąjungoje atstovus.
               
            
               
                  4.
               
               
                  Narių atstovai nėra asmeniškai atsakingi už veiksmus, kuriuos įvykdė veikdami kaip atstovai valdyboje.
               
            
               
                  5.
               
               
                  Valdyba priima savo darbo tvarkos taisykles.
               
            
         7   straipsnis
      
      
         Valdybos užduotys
      
      
               
                  1.
               
               
                  Valdyba bendrai atsako už II KEV bendrosios įmonės strateginę kryptį bei veiklą ir prižiūri tos veiklos įgyvendinimą.
               
            
               
                  2.
               
               
                  Komisija, atlikdama savo vaidmenį valdyboje, siekia užtikrinti II KEV bendrosios įmonės veiklos ir atitinkamos veiklos pagal programą „Horizontas 2020“ koordinavimą, kad paskatintų sąveiką nustatant bendrai atliekamų mokslinių tyrimų prioritetus.
               
            
               
                  3.
               
               
                  Valdyba visų pirma atlieka šias užduotis:
                  
                              a)
                           
                           
                              spręsti dėl nario, kuris nevykdo įsipareigojimų, narystės II KEV bendrojoje įmonėje nutraukimo;
                           
                        
                              b)
                           
                           
                              tvirtinti II KEV bendrosios įmonės finansines taisykles pagal šio reglamento 5 straipsnį;
                           
                        
                              c)
                           
                           
                              priimti II KEV bendrosios įmonės metinį biudžetą, įskaitant personalo etatų planą, kuriame nurodomi laikini etatai pagal pareigų grupę ir lygį, taip pat sutartininkų ir deleguotųjų nacionalinių ekspertų skaičius, išreikštas visos darbo dienos ekvivalentu;
                           
                        
                              d)
                           
                           
                              darbuotojų atžvilgiu vykdyti paskyrimų tarnybos įgaliojimus pagal šio reglamento 6 straipsnio 2 dalį;
                           
                        
                              e)
                           
                           
                              paskirti ir atleisti vykdomąjį direktorių, pratęsti jo kadenciją, teikti jam gaires ir stebėti jo darbo rezultatus;
                           
                        
                              f)
                           
                           
                              pagal vykdomojo direktoriaus rekomendaciją patvirtinti programų biuro organizacinę struktūrą;
                           
                        
                              g)
                           
                           
                              priimti metinį darbo planą ir atitinkamas išlaidų sąmatas pagal vykdomojo direktoriaus pasiūlymą, pasikonsultavus su moksliniu komitetu ir valstybių atstovų grupe;
                           
                        
                              h)
                           
                           
                              tvirtinti šio reglamento 4 straipsnio 2 dalies b punkte nurodytą metinį papildomos veiklos planą pagal kitų nei Sąjunga narių pasiūlymą ir atitinkamais atvejais pasikonsultavus su ad hoc patariamąja grupe;
                           
                        
                              i)
                           
                           
                              tvirtinti metinę veiklos ataskaitą, įskaitant atitinkamas išlaidas;
                           
                        
                              j)
                           
                           
                              prireikus užtikrinti, kad būtų įsteigta II KEV bendrosios įmonės vidaus audito grupė;
                           
                        
                              k)
                           
                           
                              tvirtinti kvietimus ir atitinkamais atvejais su jais susijusias pasiūlymų teikimo, vertinimo, atrankos, sutarties sudarymo ir peržiūros procedūrų taisykles;
                           
                        
                              l)
                           
                           
                              tvirtinti finansuoti atrinktų veiksmų sąrašą, remiantis nepriklausomų ekspertų grupės parengtu reitingo sąrašu;
                           
                        
                              m)
                           
                           
                              nustatyti II KEV bendrosios įmonės komunikacijos politiką pagal vykdomojo direktoriaus rekomendaciją;
                           
                        
                              n)
                           
                           
                              prireikus parengti Tarnybos nuostatų ir Įdarbinimo sąlygų įgyvendinimo taisykles pagal šio reglamento 6 straipsnio 3 dalį;
                           
                        
                              o)
                           
                           
                              prireikus parengti nacionalinių ekspertų delegavimo į II KEV bendrąją įmonę ir stažuotojų darbo taisykles laikantis šio reglamento 7 straipsnio;
                           
                        
                              p)
                           
                           
                              prireikus įsteigti patariamąsias grupes, kurios papildo II KEV bendrosios įmonės organus;
                           
                        
                              q)
                           
                           
                              atitinkamais atvejais II KEV bendrosios įmonės nario siūlymu teikti Komisijai prašymus iš dalies pakeisti šį reglamentą;
                           
                        
                              r)
                           
                           
                              būti atsakinga už visas užduotis, kurios nėra priskirtos konkrečiam II KEV bendrosios įmonės organui; ji gali paskirti tokią užduotį bet kuriam iš tų organų.
                           
                        
            
         8   straipsnis
      
      
         Vykdomojo direktoriaus skyrimas, atleidimas ar kadencijos pratęsimas
      
      
               
                  1.
               
               
                  Vykdomąjį direktorių skiria valdyba iš Komisijos pasiūlytų kandidatų sąrašo po atviros ir skaidrios atrankos procedūros. Prireikus Komisija į atrankos procedūrą įtraukia kitų nei Sąjunga II KEV bendrosios įmonės narių atstovus.
                  Visų pirma, kitiems nei Sąjunga II KEV bendrosios įmonės nariams užtikrinamas tinkamas atstovavimas atrankos procedūros pirminės atrankos etape. Tuo tikslu kiti nei Sąjunga II KEV bendrosios įmonės nariai bendru sutarimu valdybos vardu paskiria atstovą ir stebėtoją.
               
            
               
                  2.
               
               
                  Vykdomasis direktorius yra vienas iš darbuotojų ir yra įdarbinamas kaip II KEV bendrosios įmonės laikinasis darbuotojas pagal Įdarbinimo sąlygų 2 straipsnio a punktą.
                  Sudarant sutartį su vykdomuoju direktoriumi II KEV bendrajai įmonei atstovauja valdybos pirmininkas.
               
            
               
                  3.
               
               
                  Vykdomasis direktorius skiriamas trejų metų kadencijai. Iki to laikotarpio pabaigos Komisija, prireikus kartu su kitais nei Sąjunga II KEV bendrosios įmonės nariais, įvertina vykdomojo direktoriaus darbo rezultatus ir II KEV bendrosios įmonės būsimas užduotis bei iššūkius.
               
            
               
                  4.
               
               
                  Remdamasi Komisijos pasiūlymu, kuriame atsižvelgiama į 3 dalyje nurodytą įvertinimą, valdyba gali vieną kartą pratęsti vykdomojo direktoriaus kadenciją ne ilgiau kaip ketverių metų laikotarpiui.
               
            
               
                  5.
               
               
                  Vykdomasis direktorius, kurio kadencija buvo pratęsta, viso bendro laikotarpio pabaigoje negali dalyvauti kitoje atrankos į tas pačias pareigas procedūroje.
               
            
               
                  6.
               
               
                  Atleisti vykdomąjį direktorių savo sprendimu gali tik valdyba, gavusi Komisijos, prireikus kartu su kitais II KEV bendrosios įmonės nariais, pateiktą pasiūlymą.
               
            
         9   straipsnis
      
      
         Vykdomojo direktoriaus užduotys
      
      
               
                  1.
               
               
                  Vykdomasis direktorius yra vykdomasis vadovas, atsakingas už kasdienį II KEV bendrosios įmonės valdymą, vykdomą vadovaujantis valdybos sprendimais.
               
            
               
                  2.
               
               
                  Vykdomasis direktorius yra II KEV bendrosios įmonės teisinis atstovas. Vykdomasis direktorius yra atskaitingas valdybai.
               
            
               
                  3.
               
               
                  Vykdomasis direktorius vykdo II KEV bendrosios įmonės biudžetą.
               
            
               
                  4.
               
               
                  Vykdomasis direktorius visų pirma nepriklausomai atlieka šias užduotis:
                  
                              a)
                           
                           
                              parengia ir pateikia valdybai priimti metinio biudžeto projektą, įskaitant atitinkamą personalo etatų planą, kuriame nurodomi laikini etatai pagal lygį ir pareigų grupę, taip pat sutartininkų ir deleguotųjų nacionalinių ekspertų skaičius, išreikštas visos darbo dienos ekvivalentu;
                           
                        
                              b)
                           
                           
                              parengia ir teikia valdybai tvirtinti metinį darbo planą ir atitinkamas išlaidų sąmatas;
                           
                        
                              c)
                           
                           
                              teikia valdybai metines sąskaitas nuomonei pateikti;
                           
                        
                              d)
                           
                           
                              parengia ir teikia valdybai tvirtinti metinę veiklos ataskaitą, įskaitant informaciją apie atitinkamas išlaidas;
                           
                        
                              e)
                           
                           
                              teikia valdybai ataskaitą dėl nepiniginių įnašų netiesioginiams veiksmams, kaip numatyta įstatų 13 straipsnio 3 dalies b punkte;
                           
                        
                              f)
                           
                           
                              teikia tvirtinti valdybai finansuoti atrinktų pasiūlymų sąrašą;
                           
                        
                              g)
                           
                           
                              reguliariai informuoja valstybių atstovų grupę ir mokslinį komitetą visais klausimais, turinčiais reikšmę jų patariamajam vaidmeniui;
                           
                        
                              h)
                           
                           
                              pasirašo konkrečius susitarimus ir sprendimus dėl dotacijų;
                           
                        
                              i)
                           
                           
                              pasirašo viešojo pirkimo sutartis;
                           
                        
                              j)
                           
                           
                              įgyvendina II KEV bendrosios įmonės komunikacijos politiką;
                           
                        
                              k)
                           
                           
                              organizuoja, orientuoja ir prižiūri II KEV bendrosios įmonės veiklą ir darbuotojus pagal valdybos suteiktus įgaliojimus, kaip nustatyta šio reglamento 6 straipsnio 2 dalyje;
                           
                        
                              l)
                           
                           
                              nustato efektyvią ir veiksmingą vidaus kontrolės sistemą, užtikrina jos veikimą ir valdybai praneša apie visus jos reikšmingus pakeitimus;
                           
                        
                              m)
                           
                           
                              užtikrina rizikos vertinimo ir rizikos valdymo įgyvendinimą;
                           
                        
                              n)
                           
                           
                              imasi visų kitų priemonių, kurių reikia II KEV bendrosios įmonės tikslų įgyvendinimo pažangai įvertinti;
                           
                        
                              o)
                           
                           
                              atlieka visas kitas valdybos vykdomajam direktoriui patikėtas ar skirtas užduotis.
                           
                        
            
               
                  5.
               
               
                  Vykdomasis direktorius įsteigia programų biurą, už kurį yra atsakingas ir kuris vykdo visas su šiuo reglamentu susijusias pagalbines užduotis. Programų biure dirba II KEV bendrosios įmonės darbuotojai; biuras visų pirma atlieka šias užduotis:
                  
                              a)
                           
                           
                              teikia paramą kuriant ir valdant tinkamą apskaitos sistemą pagal II KEV bendrosios įmonės finansines taisykles;
                           
                        
                              b)
                           
                           
                              administruoja kvietimus, kaip numatyta metiniame darbo plane, ir administruoja bei koordinuoja susitarimus ir sprendimus;
                           
                        
                              c)
                           
                           
                              teikia nariams ir kitiems II KEV bendrosios įmonės organams visą aktualią informaciją ir paramą, kurių jiems reikia savo pareigoms atlikti, ir atsako į jų konkrečius prašymus;
                           
                        
                              d)
                           
                           
                              atlieka II KEV bendrosios įmonės organų sekretoriato funkcijas ir teikia paramą visoms valdybos įsteigtoms patariamosioms grupėms.
                           
                        
            
         10   straipsnis
      
      
         Mokslinis komitetas
      
      
               
                  1.
               
               
                  Mokslinį komitetą sudaro ne daugiau kaip devyni nariai. Jis renka pirmininką iš savo narių.
               
            
               
                  2.
               
               
                  Mokslinio komiteto nariai paskiriami taip, kad proporcingai būtų atstovaujama pasauliniu lygiu pripažintiems akademinės bendruomenės, pramonės ir reguliavimo institucijų ekspertams. Visi mokslinio komiteto nariai kartu turi reikiamos mokslinės kompetencijos ir techninės srities žinių, būtinų teikiant moksliškai pagrįstas rekomendacijas II KEV bendrajai įmonei.
               
            
               
                  3.
               
               
                  Valdyba nustato konkrečius mokslinio komiteto narių sudėties kriterijus bei atrankos tvarką ir paskiria jo narius. Valdyba atsižvelgia į galimas kandidatūras, kurias pasiūlo valstybių atstovų grupė.
               
            
               
                  4.
               
               
                  Mokslinis komitetas atlieka šias užduotis:
                  
                              a)
                           
                           
                              pateikia savo nuomonę mokslo prioritetų, į kuriuos reikia atsižvelgti metiniuose darbo planuose, klausimais;
                           
                        
                              b)
                           
                           
                              pateikia savo nuomonę metinėje veiklos ataskaitoje aprašytų mokslo laimėjimų klausimais.
                           
                        
            
               
                  5.
               
               
                  Mokslinis komitetas posėdžiauja ne rečiau kaip du kartus per metus. Posėdžius sušaukia jo pirmininkas.
               
            
               
                  6.
               
               
                  Mokslinis komitetas gali, pirmininkui sutikus, į posėdžius kviesti kitus asmenis.
               
            
               
                  7.
               
               
                  Mokslinis komitetas priima savo darbo tvarkos taisykles.
               
            
         11   straipsnis
      
      
         Valstybių atstovų grupė
      
      
               
                  1.
               
               
                  Valstybių atstovų grupę sudaro po vieną kiekvienos valstybės narės ir kiekvienos programos „Horizontas 2020“ asocijuotosios šalies atstovą. Ji renka pirmininką iš savo narių.
               
            
               
                  2.
               
               
                  Valstybių atstovų grupė posėdžiauja bent du kartus per metus. Posėdžius sušaukia jos pirmininkas. Posėdžiuose dalyvauja vykdomasis direktorius ir valdybos pirmininkas arba jų atstovai.
                  Valstybių atstovų grupės pirmininkas į jos posėdžius dalyvauti stebėtojų teisėmis gali pakviesti kitus asmenis, visų pirma regioninių institucijų Sąjungoje atstovus.
               
            
               
                  3.
               
               
                  Su valstybių atstovų grupe konsultuojamasi ir ji visų pirma nagrinėja informaciją ir reiškia nuomonę šiais klausimais:
                  
                              a)
                           
                           
                              II KEV bendrosios įmonės programos pažangos ir jos tikslų įgyvendinimo;
                           
                        
                              b)
                           
                           
                              strateginių gairių atnaujinimo;
                           
                        
                              c)
                           
                           
                              sąsajų su programa „Horizontas 2020“;
                           
                        
                              d)
                           
                           
                              metinių darbo planų;
                           
                        
                              e)
                           
                           
                              MVĮ dalyvavimo.
                           
                        
            
               
                  4.
               
               
                  Valstybių atstovų grupė taip pat teikia informaciją II KEV bendrajai įmonei ir jai tarpininkauja tokiais klausimais:
                  
                              a)
                           
                           
                              atitinkamų nacionalinių ar regioninių mokslinių tyrimų ir inovacijų programų statusas ir galimų bendradarbiavimo sričių, įskaitant KEV technologijų diegimą, nustatymas, siekiant sudaryti sąlygas sinergijai ir išvengti dubliavimosi;
                           
                        
                              b)
                           
                           
                              konkrečių priemonių, kurių imamasi nacionaliniu ar regioniniu lygiu ir kurios susijusios su sklaidos renginiais, teminiais techniniais seminarais ir komunikacijos veikla.
                           
                        
            
               
                  5.
               
               
                  Valstybių atstovų grupė savo iniciatyva gali pateikti valdybai rekomendacijas ar pasiūlymus techniniais, valdymo ir finansų klausimais, taip pat dėl metinių planų, visų pirma jei tie klausimai daro poveikį nacionaliniams ar regioniniams interesams.
                  Valdyba nedelsdama informuoja valstybių atstovų grupę apie tolesnę veiklą, kurios ji ėmėsi dėl tokių rekomendacijų ar pasiūlymų, arba pateikia motyvus jei jais nebuvo vadovautasi.
               
            
               
                  6.
               
               
                  Valstybių atstovų grupei reguliariai teikiama informacija, be kita ko, apie dalyvavimą netiesioginiuose II KEV bendrosios įmonės finansuojamuose veiksmuose, kiekvieno kvietimo teikti pasiūlymus rezultatus ir projekto įgyvendinimą, sąveiką su kitomis atitinkamomis Sąjungos programomis ir II KEV bendrosios įmonės biudžeto vykdymą.
               
            
               
                  7.
               
               
                  II KEV valstybių atstovų grupė priima savo darbo tvarkos taisykles.
               
            
         12   straipsnis
      
      
         Suinteresuotųjų subjektų forumas
      
      
               
                  1.
               
               
                  Suinteresuotųjų subjektų forume gali dalyvauti visi viešieji ir privatieji suinteresuotieji subjektai, taip pat valstybių narių, asocijuotųjų šalių ir kitų šalių tarptautinės interesų grupės.
               
            
               
                  2.
               
               
                  Suinteresuotųjų subjektų forumas informuojamas apie II KEV bendrosios įmonės veiklą ir jo prašoma pateikti pastabas.
               
            
               
                  3.
               
               
                  Suinteresuotųjų subjektų forumo posėdžius sušaukia vykdomasis direktorius.
               
            
         13   straipsnis
      
      
         Finansavimo šaltiniai
      
      
               
                  1.
               
               
                  II KEV bendrąją įmonę kartu finansuoja Sąjunga, kiti nei Sąjunga nariai arba juos sudarantys subjektai ar su jais susiję subjektai, dalimis mokėdami finansinius įnašus ir skirdami įnašus, kuriuos sudaro sąnaudos, patiriamos jiems vykdant netiesioginius II KEV bendrosios įmonės nekompensuojamus veiksmus.
               
            
               
                  2.
               
               
                  II KEV bendrosios įmonės administracinės sąnaudos neviršija 38 000 000 EUR; jos padengiamos finansiniais įnašais, kurie kasmet padalijami tarp Sąjungos ir kitų nei Sąjunga narių. Sąjungos įnašas sudaro 50 %, pramonės grupės – 43 %, o mokslinių tyrimų grupės – 7 % reikiamų lėšų. Jei dalis įnašo administracinėms sąnaudoms padengti nepanaudojama, ji gali būti panaudota II KEV bendrosios įmonės veiklos sąnaudoms padengti.
               
            
               
                  3.
               
               
                  II KEV bendrosios įmonės veiklos sąnaudos padengiamos:
                  
                              a)
                           
                           
                              Sąjungos finansiniu įnašu;
                           
                        
                              b)
                           
                           
                              netiesioginiuose veiksmuose dalyvaujančių, kitus nei Sąjunga narius sudarančių ar su jais susijusių subjektų nepiniginiais įnašais, kuriuos sudaro sąnaudos, patiriamos jiems vykdant netiesioginius veiksmus, atėmus II KEV bendrosios įmonės įnašą ir visą kitą Sąjungos toms sąnaudoms padengti skirtą įnašą.
                           
                        
            
               
                  4.
               
               
                  Į II KEV bendrosios įmonės biudžetą įtraukiamus išteklius sudaro tokie įnašai:
                  
                              a)
                           
                           
                              narių finansiniai įnašai administracinėms sąnaudoms padengti;
                           
                        
                              b)
                           
                           
                              Sąjungos finansinis įnašas veiklos sąnaudoms padengti;
                           
                        
                              c)
                           
                           
                              visos pajamos, kurias gauna II KEV bendroji įmonė;
                           
                        
                              d)
                           
                           
                              visi kiti finansiniai įnašai, ištekliai ir pajamos.
                           
                        Visos palūkanos, gautos už įnašus, kuriuos iš savo narių gavo II KEV bendroji įmonė, laikomos jos pajamomis.
               
            
               
                  5.
               
               
                  Visi II KEV bendrosios įmonės ištekliai ir veikla yra skirti šio reglamento 2 straipsnyje numatytiems tikslams siekti.
               
            
               
                  6.
               
               
                  II KEV bendroji įmonė nuosavybės teise valdo visą savo sukurtą turtą arba turtą, jai perleistą jos tikslams siekti.
               
            
               
                  7.
               
               
                  Kai pajamos viršija išlaidas, perviršis II KEV bendrosios įmonės nariams neišmokamas, išskyrus II KEV bendrosios įmonės likvidavimo atveju.
               
            
         14   straipsnis
      
      
         Finansiniai įsipareigojimai
      
      II KEV bendrosios įmonės finansiniai įsipareigojimai neviršija finansinių išteklių, kuriuos jos biudžetui paskyrė ar įsipareigojo paskirti narės, sumos.
      
         15   straipsnis
      
      
         Finansiniai metai
      
      Finansiniai metai trunka nuo sausio 1 d. iki gruodžio 31 d.
      
         16   straipsnis
      
      
         Veiklos ir finansavimo planavimas
      
      
               
                  1.
               
               
                  Vykdomasis direktorius pateikia valdybai priimti metinį darbo plano projektą, kuriame pateikiamas išsamus mokslinių tyrimų ir inovacijų planas, administracinės veiklos planas ir atitinkamos išlaidų sąmatos ateinantiems metams. Darbo plano projekte taip pat nurodoma įnašų, kurie turės būti skirti pagal įstatų 13 straipsnio 3 dalies b punktą, apskaičiuotoji vertė.
               
            
               
                  2.
               
               
                  Konkrečių metų metinis darbo planas priimamas iki ankstesnių metų pabaigos. Metinis darbo planas skelbiamas viešai.
               
            
               
                  3.
               
               
                  Vykdomasis direktorius parengia ateinančių metų metinio biudžeto projektą ir pateikia jį priimti valdybai.
               
            
               
                  4.
               
               
                  Konkrečių metų metinį biudžetą valdyba priima iki ankstesnių metų pabaigos.
               
            
               
                  5.
               
               
                  Metinis biudžetas pritaikomas siekiant atsižvelgti į Sąjungos biudžete nurodytą Sąjungos finansinio įnašo dydį.
               
            
         17   straipsnis
      
      
         Veiklos ir finansinių ataskaitų teikimas
      
      
               
                  1.
               
               
                  Vykdomasis direktorius kasmet teikia valdybai ataskaitą apie vykdant vykdomojo direktoriaus pareigas pasiektus rezultatus pagal II KEV bendrosios įmonės finansines taisykles.
                  Per du mėnesius nuo kiekvienų finansinių metų pabaigos vykdomasis direktorius pateikia valdybai tvirtinti metinę veiklos ataskaitą apie praėjusiais kalendoriniais metais II KEV bendrosios įmonės padarytą pažangą, visų pirma tų metų metinio darbo plano atžvilgiu. Metinėje ataskaitoje, inter alia, pateikiama informacija apie:
                  
                              a)
                           
                           
                              mokslinius tyrimus, inovacijas ir kitus įvykdytus veiksmus, taip pat atitinkamas išlaidas;
                           
                        
                              b)
                           
                           
                              pateiktus veiksmus, be kita ko, suskirstant pagal dalyvių tipus, įskaitant MVĮ, ir pagal šalis;
                           
                        
                              c)
                           
                           
                              finansuoti atrinktus veiksmus, be kita ko, suskirstant pagal dalyvių tipus, įskaitant MVĮ, ir pagal šalis, taip pat nurodant II KEV bendrosios įmonės finansavimą atskiriems dalyviams ir veiksmams.
                           
                        
            
               
                  2.
               
               
                  Valdybai patvirtinus metinę veiklos ataskaitą, ji paskelbiama viešai.
               
            
               
                  3.
               
               
                  Ne vėliau kaip paskesnių finansinių metų kovo 1 d. II KEV bendrosios įmonės apskaitos pareigūnas išsiunčia preliminariąsias ataskaitas Komisijos apskaitos pareigūnui ir Audito Rūmams.
                  Ne vėliau kaip paskesnių finansinių metų kovo 31 d. II KEV bendroji įmonė išsiunčia biudžeto ir finansų valdymo ataskaitą Europos Parlamentui, Tarybai ir Audito Rūmams.
                  Gavęs Audito Rūmų pastabas dėl II KEV bendrosios įmonės preliminariųjų ataskaitų pagal Reglamento (ES, Euratomas) Nr. 966/2012 148 straipsnį, II KEV bendrosios įmonės apskaitos pareigūnas parengia II KEV bendrosios įmonės galutines ataskaitas, o vykdomasis direktorius pateikia jas valdybai, kad ji pareikštų nuomonę.
                  Valdyba pateikia nuomonę apie II KEV bendrosios įmonės galutines ataskaitas.
                  Ne vėliau kaip kitų finansinių metų liepos 1 d. vykdomasis direktorius išsiunčia Europos Parlamentui, Tarybai, Komisijai ir Audito Rūmams galutines ataskaitas kartu su valdybos nuomone.
                  Ne vėliau kaip kitų finansinių metų lapkričio 15 d. galutinės ataskaitos paskelbiamos Europos Sąjungos oficialiajame leidinyje.
                  Ne vėliau kaip rugsėjo 30 d. vykdomasis direktorius pateikia Audito Rūmams atsakymą į jų pastabas, pateiktas jų metinėje ataskaitoje. Tą atsakymą vykdomasis direktorius taip pat pateikia valdybai.
                  Europos Parlamento prašymu vykdomasis direktorius pateikia jam visą informaciją, kurios reikia siekiant sklandžiai taikyti atitinkamų finansinių metų biudžeto įvykdymo patvirtinimo procedūrą pagal Reglamento (ES, Euratomas) Nr. 966/2012 165 straipsnio 3 dalį.
               
            
         18   straipsnis
      
      
         Vidaus auditas
      
      II KEV bendrosios įmonės atžvilgiu Komisijos vidaus auditorius turi tuos pačius įgaliojimus kaip ir Komisijos atžvilgiu.
      
         19   straipsnis
      
      
         Narių atsakomybė ir draudimas
      
      
               
                  1.
               
               
                  Narių finansinė atsakomybė už KEV bendrosios įmonės skolas neviršija jų jau sumokėtų įnašų administracinėms sąnaudoms padengti.
               
            
               
                  2.
               
               
                  II KEV bendroji įmonė apsidraudžia tinkamu draudimu ir užtikrina, kad draudimo apsauga nuolat galiotų.
               
            
         20   straipsnis
      
      
         Interesų konfliktas
      
      
               
                  1.
               
               
                  KEV bendroji įmonė, jos organai ir darbuotojai vykdydami veiklą vengia bet kokio interesų konflikto.
               
            
               
                  2.
               
               
                  II KEV bendrosios įmonės valdyba priima savo nariams, organams ir darbuotojams taikomas interesų konfliktų prevencijos ir valdymo taisykles. Tose taisyklėse yra nuostatos, kuriomis siekiama išvengti valdybos narių atstovų interesų konflikto.
               
            
         21   straipsnis
      
      
         Likvidavimas
      
      
               
                  1.
               
               
                  Pasibaigus šio reglamento 1 straipsnyje apibrėžtam laikotarpiui II KEV bendroji įmonė likviduojama.
               
            
               
                  2.
               
               
                  Be to, kas numatyta 1 dalyje, likvidavimo procedūra pradedama automatiškai, jei iš II KEV bendrosios įmonės pasitraukia Sąjunga ar visi kiti nei Sąjunga nariai.
               
            
               
                  3.
               
               
                  Siekdama atlikti II KEV bendrosios įmonės likvidavimo procedūrą, valdyba paskiria vieną ar daugiau likvidatorių, kurie laikosi valdybos sprendimų.
               
            
               
                  4.
               
               
                  Likviduojant II KEV bendrąją įmonę, jos turtas naudojamas jos įsipareigojimams įvykdyti ir su likvidavimu susijusioms išlaidoms padengti. Perteklius paskirstomas likvidavimo metu esantiems nariams proporcingai pagal jų finansinį įnašą į II KEV bendrąją įmonę. Sąjungai paskirtas perteklius grąžinamas į Sąjungos biudžetą.
               
            
               
                  5.
               
               
                  Sukuriama ad hoc procedūra, kuria užtikrinamas tinkamas II KEV bendrosios įmonės sudaryto susitarimo ar priimto sprendimo ir viešojo pirkimo sutarties, kurių trukmė ilgesnė nei II KEV bendrosios įmonės veikimo laikotarpis, valdymas.